1. ปัจจัยความเสี่ยง

บริษัทและบริษัทย่อย (“กลุ่มบริษัท”) เป็นผู้ผลิตและจำหน่ายแผ่นพิมพ์วงจรอีเล็กทรอนิกส์
ซึ่งเป็นชิ้นส่วนสำคัญในการผลิตอุปกรณ์อีเล็กทรอนิกส์ทุกประเภท ดังนั้น
ปัจจัยความเสี่ยงที่เกิดขึ้นจึงแปรผันไปตามกระแสความผันผวนของอุตสาหกรรมอีเล็กทรอนิกส์
ปัจจัยความเสี่ยงทางด้านระบบการผลิต รวมถึงความเสี่ยงที่เกิดขึ้นในตลาดเป้าหมาย
โดยปัจจัยที่ส่งผลให้เกิดความผันผวนดังกล่าวข้างต้นอาจมาจากวัฎจักรอุตสาหกรรมอีเล็กทรอนิกส์
การเปลี่ยนแปลงทางเทคโนโลยี หรือการเปลี่ยนแปลงในเงื่อนไขต่างๆ ของตลาด ภาวะเศรษฐกิจ
และปัจจัยทางด้านการผลิตอื่นๆ

1.  ปัจจัยความเสี่ยงภายนอกบริษัท

-   ความเสี่ยงจากภาวะความผันผวนในอุตสาหกรรมอีเล็กทรอนิกส์

อุตสาหกรรมอีเล็กทรอนิกส์ เติบโตขึ้นตามภาวะเศรษฐกิจโลกและภาวะอุตสาหกรรมต่างๆ
ที่มีชิ้นส่วนอีเล็กทรอนิกส์เป็นส่วนประกอบ อาทิ การเติบโตของธุรกิจคอมพิวเตอร์
และอุตสาหกรรมเกี่ยวเนื่อง ธุรกิจโทรคมนาคม
ธุรกิจยานยนต์และผลิตภัณฑ์ทางด้านอุตสาหกรรมต่างๆ รวมถึงผลิตภัณฑ์เทคโนโลยีระดับสูง เช่น
ผลิตภัณฑ์ยุทโธปกรณ์ทางการทหาร ผลิตภัณฑ์อากาศยาน ผลิตภัณฑ์ยานยนต์ ทั้งนี้
การเปลี่ยนแปลงตามวัฎจักรของอุตสาหกรรมอาจนำไปต่างๆ
และอาจส่งผลกระทบในเชิงลบต่อยอดขายและราคาสินค้าของของกลุ่มบริษัทได้

กลุ่มบริษัทได้มีนโยบายมุ่งเน้นการผลิตสินค้าอีเล็กทรอนิกส์ สำหรับกลุ่มอุตสาหกรรมยานยนต์
เนื่องจากเน้นหลักเป็นอุตสาหกรรมที่มีการเจริญเติบโตอย่างสม่ำเสมอและเป็นตลาดที่มีคู่แข่งน้อยราย
ผู้ซื้อจะมุ่งเน้นด้านคุณภาพของสินค้าเป็นสำคัญ
ทำให้ผู้ผลิตที่เน้นราคาต่ำไม่สามารถจะเข้าแข่งขันในกลุ่มอุตสาหกรรมนี้ได้
อย่างไรก็ตามเพื่อกระจายความเสี่ยงและไม่มุ่งเน้นหรือพัฒนาอุตสาหกรรมใดอุตสาหกรรมเดียว
กลุ่มบริษัทยังได้กระจายการผลิตไปยังกลุ่มอุตสาหกรรมอื่นๆ อาทิ เช่น อุปกรณ์สื่อสารโทรคมนาคม
ชิ้นส่วนคอมพิวเตอร์

-   ความเสี่ยงจากการเปลี่ยนแปลงเทคโนโลยี

PCB เป็นส่วนประกอบพื้นฐานหลักของผลิตภัณฑ์อีเล็กทรอนิกส์ทุกประเภท
ซึ่งในปัจจุบันยังไม่มีเทคโนโลยี หรือสินค้าทดแทนใดมาแทนที่การใช้ PCB ได้
การเปลี่ยนแปลงเทคโนโลยีที่อาจเป็นความเสี่ยงของอุตสาหกรรม PCB โดยมาก
จึงมาจากการเปลี่ยนแปลงในรายละเอียดเกี่ยวกับเรื่องของการออกแบบ เทคโนโลยีการผลิต
และวัตถุดิบ ซึ่งทำให้บริษัทต้องมีการลงทุนในเครื่องจักร
และอุปกรณ์เพิ่มขึ้นเพื่อรองรับการเปลี่ยนแปลงดังกล่าว

จากแนวโน้มของอุปกรณ์อีเล็กทรอนิกส์
ในอนาคตที่จะมีขนาดเล็กลงพร้อมกับมีประสิทธิภาพและความละเอียดซับซ้อนมากขึ้น
ทำให้มีความต้องการ PCB ที่มีขนาดเล็กลง มีลายวงจรที่ละเอียดซับซ้อน และมีจำนวนชั้น (Layer)
ของแผ่นวงจรมากขึ้น และยังส่งผลถึงการเปลี่ยนแปลงเทคนิคในการผลิต เพื่อให้ได้ PCB
คุณสมบัติพิเศษที่มีประสิทธิภาพและเสถียรภาพสูง นอกจากนี้
ยังมีการเปลี่ยนแปลงในแง่ของวัตถุดิบที่ใช้ เพื่อให้ได้ PCB
ที่มีคุณสมบัติตามที่ผู้ผลิตอุปกรณ์อีเล็กทรอนิกส์ต้องการ อาทิเช่น Halogen-Free PCB และ
Lead-Free PCB ซึ่งไม่ทำลายสิ่งแวดล้อม

การเปลี่ยนแปลงทางเทคโนโลยีดังกล่าวในเบื้องต้นอาจมีผลกระทบต่อความสามารถในการผลิต
รายได้และผลกำไรจากการดำเนินงาน อย่างไรก็ตาม
บริษัทได้มีการเตรียมความพร้อมเพื่อรองรับการเปลี่ยนแปลงทางเทคโนโลยีดังกล่าวอยู่ตลอดเวลา
ด้วยการลงทุนเพื่อพัฒนาผลิตภัณฑ์และกระบวนการผลิต รวมทั้งขยายกำลังการผลิต
เพื่อตอบสนองความต้องการของลูกค้ามาโดยตลอด
ขณะเดียวกันกลุ่มบริษัทก็มุ่งเน้นการผลิตสินค้าคุณภาพในระดับปานกลางถึงคุณภาพสูง
ซึ่งมีการเปลี่ยนแปลงเทคโนโลยีการผลิตไม่รวดเร็วมากนักรวมถึงการให้ความสำคัญต่อกระบวนการตรวจสอบคุณภาพสินค้า
การส่งสินค้าตรงตามความต้องการของลูกค้า การให้ความช่วยเหลือแก่ลูกค้าในการผลิตภัณฑ์ใหม่
เพื่อรักษาสัมพันธ์กับลูกค้าที่เป็นผู้ผลิตอุปกรณ์อีเล็กทรอนิกส์
ที่มีการพัฒนาทางเทคโนโลยีอยู่ตลอดเวลาทำให้กลุ่มบริษัทสามารถดำรงรักษาฐานลูกค้าและปรับตัวตามเทคโนโลยีที่เปลี่ยนแปลงได้

-   ความเสี่ยงทางด้านการตลาด และแข่งขันทางธุรกิจ

ความเสี่ยงในการเปลี่ยนแปลงของตลาดอาจเกิดได้จากปัจจัยภายในประเทศของตลาดผู้ซื้อเอง เช่น
ภาวะเศรษฐกิจ สถานการณ์ทางการเมือง นโยบายการค้าระหว่างประเทศ สงคราม
การก่อการร้าย เป็นต้น และรวมถึงปัจจัยในระดับองค์กรของลูกค้า เช่น มีการควบรวมกิจการ
การเปลี่ยนแปลงนโยบายในการจัดซื้อ เป็นต้น

บริษัทมีการกระจายการขายสินค้า ทั่วภูมิภาคของโลก เช่น ยุโรป อเมริกา ถ้าทางทวีปใดมีปัญหา
บริษัทก็สามารถกระจายความเสี่ยงทางการตลาดได้อีกทางหนึ่ง

ส่วนทางด้านการแข่งขันทางธุรกิจคู่แข่งของบริษัทส่วนใหญ่จะเป็นผู้ผลิตจากประเทศจีน
และประเทศไต้หวัน ซึ่งมีศักยภาพที่แข็งแรง
โดยเฉพาะในประเทศจีนทำให้เกิดการแข่งขันด้านราคามากขึ้น
ซึ่งถือเป็นอุปสรรคสำหรับผู้ผลิตแผ่นพิมพ์วงจรอีเล็กทรอนิกส์ทั่วโลก รวมถึงบริษัทด้วย
ถึงแม้ว่ากลุ่มบริษัทจะไม่ได้เป็นคู่แข่งโดยตรงกับผู้ผลิตในประเทศจีน
เพราะมีกลุ่มตลาดเป้าหมายต่างกัน เนื่องจากผู้ผลิตในประเทศจีนจะเน้นกลุ่มตลาดสินค้าระดับล่าง
ใช้ราคาที่ต่ำเป็นเกณฑ์ เพราะยังไม่มีศักยภาพเพียงพอในการผลิตแผ่นพิมพ์วงจรอีเล็กทรอนิกส์
ที่มีคุณภาพสูงได้ ซึ่งต่างกับนโยบายของบริษัท ที่มุ่งเน้นการผลิตสินค้าที่มีคุณภาพสูง
และมีความซับซ้อนมากกว่า

1.2 ปัจจัยความเสี่ยงภายในบริษัท

-   ความเสี่ยงทางด้านการผลิต

เนื่องจากสินค้าอีเล็กทรอนิกส์เป็นสินค้าที่มีขั้นตอนและเทคนิคในการผลิตที่ซับซ้อน
ประกอบกับเทคโนโลยีด้านการผลิตมีการเปลี่ยนแปลงตลอดเวลา
การที่กลุ่มบริษัทมีการขยายกำลังการผลิตอย่างต่อเนื่อง เพื่อรองรับปริมาณการสั่งซื้อสินค้าที่เพิ่มขึ้น
รวมถึงการปรับเปลี่ยนรูปแบบการผลิต เพื่อสอดคล้องกับความต้องการของลูกค้า
ตามเทคโนโลยีที่เปลี่ยนแปลงไปนั้น ทั้งนี้กลุ่มบริษัทเล็งเห็นถึงความสำคัญของบุคลากร
เนื่องจากการขาดแคลนบุคลากรหรือปัญหาอื่น
ด้านแรงงานจะส่งผลกระทบโดยตรงต่อประสิทธิภาพในการผลิตและคุณภาพสินค้า
ดังนั้นกลุ่มบริษัทจึงส่งเสริมการฝึกอบรมทางเทคนิคและให้ความรู้อย่างต่อเนื่องเพื่อเสริมสร้างทักษะและความรู้ทางด้านเทคโนโลยีที่ทันสมัยแก่บุคลากร
รวมถึงการให้ประโยชน์ที่เหมาะสมแก่บุคลากร
เพื่อจูงใจและรักษาบุคลากรให้ทำงานกับกลุ่มบริษัทในระยะยาว

-   ความเสี่ยงจากวัตถุดิบสำหรับการผลิต

ความเสี่ยงทางด้านวัตถุดิบเกิดขึ้นได้จากการขาดวัตถุดิบที่ต้องใช้ในการผลิตซึ่งอาจจะนำไปสู่การหยุดการผลิต
หรือการมีวัตถุดิบที่ด้อยคุณภาพ หรือการปรับราคาของวัตถุดิบ
ซึ่งบริษัทได้ตระหนักถึงความเสี่ยงดังกล่าว จึงได้สร้างโรงงานเพื่อผลิตวัตถุดิบหลักของกลุ่มบริษัท คือ
แผ่นลามิเนตและแผ่นพรีเพค โดยการจัดตั้ง บริษัท ไทยลามิเนต แมนูแฟคเจอเรอร์ จำกัด (TLM)
ขึ้นเพื่อดำเนินการผลิต การซื้อลามิเนตจาก TLM
ช่วยให้กลุ่มบริษัทมีความเชื่อมั่นได้ว่าวัตถุดิบหลักจะมีอย่างเพียงพอและมีคุณภาพและคุณสมบัติตามที่ต้องการ

ปัจจุบันบริษัทมีการใช้ทองแดงและทองคำคิดเป็นสัดส่วนร้อยละ 13 และ 6 ของต้นทุนการผลิตทั้งหมด
ซึ่งกลุ่มบริษัทมีการทำสัญญาซื้อขายล่วงหน้า วัตถุดิบจำพวกทองแดงและทองคำ
คิดเป็นสัดส่วนประมาณร้อยละ 40 และร้อยละ 25 ของทองแดงและทองคำที่ใช้ทั้งหมดตามลำดับ
เพื่อป้องกันความเสี่ยงจากความผันผวนของราคาทองคำและทองแดง ซึ่งมีความผันผวนอย่างมาก
และมีการปรับตัวสูงขึ้นมาโดยตลอด โดยในช่วง 3 ปีที่ผ่านมา
ราคาทองคำได้มีการปรับตัวสูงขึ้นร้อยละ 60.57 ขณะที่ราคาทองแดงได้มีการปรับตัวสูงขึ้นร้อยละ
135 การปรับตัว การปรับตัวสูงขึ้นของราคาทองแดง ทองคำ ส่งผลโดยตรงต่อต้นทุนการผลิต
โดยเฉพาะราคาแผ่นลามิเนตซึ่งเป็นวัตถุดิบหลักในการผลิต PCB ที่มีการปรับราคาสูงขึ้นร้อยละ
27.6 ในปี 2550

สำหรับการจัดหาวัตถุดิบและวัสดุจำเป็นในการผลิตอื่นๆกลุ่มบริษัทได้ทำการคัดเลือกผู้ผลิตหรือผู้จัดจำหน่ายหลักไว้
2-3 รายต่อรายการ อีกทั้งได้มีการพัฒนาความสัมพันธ์อันดีกับผู้ผลิต
หรือผู้จัดจำหน่ายมาเป็นระยะเวลายาวนาน นอกจากนี้
กลุ่มบริษัทยังได้มีการติดตามความเคลื่อนไหวของราคาตลาดอย่างใกล้ชิด
และมีการสำรองวัตถุดิบหลักไว้อย่างเพียงพอ
ที่จะให้การผลิตสามารถดำเนินไปได้อย่างเรียบร้อยตามแผนการผลิต

-   ความเสี่ยงทางด้านการเงิน

ตามมาตรฐานการบัญชีฉบับที่ 48
เรื่องการแสดงรายการและการเปิดเผยข้อมูลสำหรับเครื่องมือทางการเงิน
บริษัทและบริษัทย่อยมีเครื่องมือทางการเงินที่สำคัญที่แสดงในงบดุลประกอบด้วย
เงินสดและรายการเทียบเท่าเงินสด ลูกหนี้การค้าเงินลงทุน เจ้าหนี้การค้า เงินกู้ยืมระยะสั้น
และเงินกู้ยืมระยะยาว นอกจากนี้บริษัท และบริษัทย่อยยังมีตราสารอนุพันธ์นอกงบดุล
เพื่อป้องกันความเสี่ยงจากราคาวัตถุดิบ
บริษัทและบริษัทย่อยมีความเสี่ยงที่เกี่ยวข้องกับเครื่องมือทางการเงินและตราสารอนุพันธ์ดังกล่าว
และมีนโยบายในการบริหารความเสี่ยงดังนี้

  ความเสี่ยงด้านการให้สินเชื่อ

บริษัทและบริษัทย่อยมีความเสี่ยงด้านการให้สินเชื่อที่เกี่ยวเนื่องกับลูกหนี้การค้า
ฝ่ายบริหารควบคุมความเสี่ยงนี้โดยการกำหนดให้มีนโยบายและวิธีการในการควบคุมสินเชื่อที่เหมาะสม
ดังนั้นบริษัทและบริษัทย่อยจึงไม่คาดว่าจะได้รับความเสียหายที่เป็นสาระสำคัญจากการให้สินเชื่อ
นอกจากนี้ การให้สินเชื่อของบริษัทฯและบริษัทย่อยไม่มีการกระจุกตัว
เนื่องจากบริษัทฯและบริษัทย่อยมีฐานของลูกค้าจำนวนมากราย
และลูกหนี้ส่วนใหญ่มีความสามารถในการชำระหนี้ดี
จำนวนเงินสูงสุดที่บริษัทฯและบริษัทย่อยอาจต้องสูญเสียจากการให้สินเชื่อคือมูลค่าตามบัญชีของลูกหนี้ที่แสดงอยู่
ในงบดุล

  ความเสี่ยงจากอัตราดอกเบี้ย

บริษัทและบริษัทย่อยมีความเสี่ยงจากอัตราดอกเบี้ยที่สำคัญอันเกี่ยวกับเงินฝากกับธนาคารและสถาบันการเงิน
เงินเบิกเกินบัญชีธนาคาร และเงินกู้ยืมจากธนาคาร อย่างไรก็ตาม
เนื่องจากสินทรัพย์และหนี้สินทางการเงินส่วนใหญ่มีอัตราดอกเบี้ยที่ปรับขึ้นลงตามอัตราตลาดหรือมีอัตราดอกเบี้ยคงที่ซึ่งใกล้เคียงกับอัตราตลาดในปัจจุบัน
ความเสี่ยงจากอัตราดอกเบี้ยของบริษัท และบริษัทย่อยจึงอยู่ในระดับต่ำ

  ความเสี่ยงจากอัตราแลกเปลี่ยน

บริษัทและบริษัทย่อยมีความเสี่ยงจากอัตราแลกเปลี่ยนเงินตราต่างประเทศที่สำคัญอันเกี่ยวเนื่องกับการขายสินค้า
การซื้อวัตถุดิบ เงินกู้ยืมเป็นเงินตราต่างประเทศ
บริษัทและบริษัทย่อยมีนโยบายการบริหารสินทรัพย์และหนี้สินที่เป็นเงินตราต่างประเทศที่สำคัญโดยจะจัดให้สินทรัพย์และหนี้สินดังกล่าวมีสัดส่วนและเงื่อนไขที่สมดุลกัน
(Natural Hedging) และเน้นการสร้างกระแสเงินสดรับและจ่ายให้สอดคล้องกัน นอกจากนี้
บริษัทและบริษัทย่อย ได้มีนโยบายการบริหารความเสี่ยงจากอัตราแลกเปลี่ยน
โดยเน้นการบริหารความเสี่ยงตามธุรกรรมการค้า (Transaction risk)
ตามสถานการณ์และคาดการณ์อัตราแลกเปลี่ยน
เป็นผลให้บริษัทและบริษัทย่อยได้ตกลงทำสัญญาซื้อขายเงินตราต่างประเทศล่วงหน้ากับธนาคารพาณิชย์ไว้จำนวนหนึ่ง
ซึ่งส่วนใหญ่มีอายุสัญญา ไม่เกินหนึ่งปีเพื่อใช้เป็นเครื่องมือในการป้องกันความเสี่ยง

กลุ่มบริษัทมีสัดส่วนสินทรัพย์ต่อหนี้สินที่เป็นสกุลเงินตราต่างประเทศ ณ วันที่ 31 ธันวาคม 2550
โดยมีรายละเอียดดังนี้

  ------------- ------------------ ---------- -------------- ---------- --------------- ---------------
  สกุลเงิน        มูลค่าเป็นสกุลเงินต่าง              อัตราแลกเปลี่ยน              มูลค่าเป็นเงินบาท   

                ประเทศ (พันหน่วย)               ณ 31 ธันวาคม               (พันบาท)         
                                              2550                                      

                สินทรัพย์             หนี้สิน       อัตราซื้อ         อัตราขาย    สินทรัพย์          หนี้สิน

  เหรียญสหรัฐ      45,581             46,773     33.5519        33.8850    1,529,329.15    1,584,903.11

  ยูโร             9,554              5,120     48.9006        49.6202     467,196.33      254,055.42

  ปอนด์สเตอร์ลิง     311              24          66.8427        67.7950   20,788.08         1,627.08

  เยน           -                   106,133   -               0.2997    -                 31,808.06

                                                             รวม         2,017,313.56    1,872,393.67
  ------------- ------------------ ---------- -------------- ---------- --------------- ---------------

*อัตราแลกเปลี่ยนต่อ 100 เยน

นอกจากนี้กลุ่มบริษัทยังมีการทำสัญญาซื้อ /
ขายเงินตราต่างประเทศล่วงหน้าสำหรับรายการซื้อขายที่จะครบกำหนดเป็นระยะๆ ตามสถานการณ์
ซึ่ง ณ วันที่ 31 ธันวาคม 2550
บริษัทและบริษัทย่อยมียอดคงเหลือของสัญญาซื้อขายเงินตราต่างประเทศ (Forward exchange
contract) โดยมีรายละเอียดดังนี้

  ----------------- ---------- --------------------------- ---------------------
  สกุลเงิน            จำนวน      วันที่ครบกำหนด                 อัตราแลกเปลี่ยนตามสัญญา

                    (พันหน่วย)                               (บาท/หน่วย)

  สัญญาซื้อ :                                                 

  เหรียญสหรัฐอเมริกา   4,089      4 มกราคม 2551 - 8 พฤษภาคม   35.7200-34.1400
                               2551                        

  เยน               250,000    15 มกราคม 2551 – 21 มกราคม  0.0279 – 0.0280
                               2551                        

  สัญญาขาย :                                                

  ยูโร               9,009      15 มกราคม 2551 – 3 กรกฎาคม  47.3000-50.3250
                               2551                        

  เหรียญสหรัฐอเมริกา   65,353     15 มกราคม 2551 – 2 กรกฎาคม  33.4960-34.0750
                               2551                        
  ----------------- ---------- --------------------------- ---------------------

สำหรับความเสี่ยงจากภาวะอัตราดอกเบี้ยที่เพิ่มขึ้นนั้น
ปัจจุบันเนื่องจากสินทรัพย์และหนี้สินส่วนใหญ่ของกลุ่มบริษัทมีอัตราดอกเบี้ยที่ปรับตัวตามอัตราดอกเบี้ยในตลาดหรือมีอัตราดอกเบี้ยคงที่ใกล้เคียงกับอัตราตลาด
จึงทำให้กลุ่มบริษัทมีความเสี่ยงจากการเพิ่มขึ้นของอัตราดอกเบี้ยในระดับต่ำ
ที่ผ่านมาจึงยังมิได้มีการใช้เครื่องมืออนุพันธ์ทางการเงิน เพื่อบริหารความเสี่ยงดังกล่าวแต่อย่างใด
อย่างไรก็ตาม ในอนาคตกลุ่มบริษัทอาจมีนโยบายที่จะใช้เครื่องมืออนุพันธ์ทางการเงิน
เพื่อบริหารจัดการความเสี่ยงจากอัตราดอกเบี้ยของหนี้สินระยะยาว
หากอัตราดอกเบี้ยในตลาดมีความผันผวนและมีการปรับตัวสูงขึ้นอย่างต่อเนื่อง

-   ความเสี่ยงจากการไม่ได้รับชำระค่าสินค้าจากตัวแทนจำหน่าย

ปัจจุบันบริษัทขายสินค้าผ่านตัวแทนจำหน่ายที่ไม่ใช่บริษัทย่อยคิดเป็นสัดส่วนกว่าร้อยละ 95
ของรายได้จากการขายทั้งหมด
โดยมีรายได้จากการขายโดยการจัดส่งสินค้าไปยังบริษัทตัวแทนในสัดส่วนร้อยละ 60
ของรายได้จากการขายและมีรายได้จากการขายที่บริษัทจัดส่งสินค้าไปยังลูกค้าโดยตรงโดยให้บริษัทตัวแทนเป็นผู้ติดตามการชำระเงินค่าสินค้าทั้งหมดจากลูกค้าให้แก่บริษัทในสัดส่วนร้อยละ
40 ของรายได้จากการขาย
ทำให้บริษัทมีความเสี่ยงที่จะไม่ได้รับชำระเงินทั้งจากบริษัทตัวแทนและลูกค้า
ซึ่งจะกระทบกับสภาพคล่องและการดำเนินงานของบริษัท

อย่างไรก็ตาม
ตลอดระยะเวลาที่ผ่านมากลุ่มบริษัทไม่เคยประสบปัญหาในการติดตามการชำระหนี้จากบริษัทตัวแทน
ไม่ว่าเป็นการติดตามชำระสินค้าที่บริษัทจัดส่งให้บริษัทตัวแทน
หรือการรับเงินโอนสินค้าที่บริษัทตัวแทนติดตามการชำระเงินจากลูกค้า
เนื่องจากบริษัทตัวแทนหลายแห่งนั้น กลุ่มบริษัทได้มีส่วนร่วมในการเป็นเจ้าของ
โดยบริษัทตัวแทนดังกล่าวมีฐานะเป็นบริษัทย่อยหรือบริษัทร่วมของกลุ่มบริษัท
ส่วนบริษัทตัวแทนรายอื่นที่ไม่มีส่วนเกี่ยวข้องกับกลุ่มบริษัทนั้น กลุ่มบริษัทก็มีความสัมพันธ์ทางธุรกิจอันดี
กับบริษัทตัวแทนดังกล่าวเป็นระยะเวลานานกว่า 20 ปี
นอกจากนี้ลูกค้าส่วนใหญ่ของกลุ่มบริษัทเป็นบริษัทชั้นนำของโลกที่มีฐานะทางการเงินที่มั่นคงแข็งแรง
และยังมีความสัมพันธ์ทางการค้าอันดีมาเป็นระยะเวลานาน
ทำให้บริษัทมีความเสี่ยงที่จะไม่ได้รับชำระเงินต่ำ
กรณีที่เกิดการจ่ายเงินล่าช้าเกินกว่ากำหนดชำระนั้น โดยมากจะเกิดจากปัญหาอื่นๆ
ซึ่งไม่เกี่ยวกับหนี้เสียหรือการผิดเงื่อนไขชำระ

-   ความเสี่ยงจากผู้บริหาร

ปัจจุบันคณะกรรมการของบริษัท มีทั้งหมด 8 ท่าน

1. นายบัญชา องค์โฆษิต กรรมการผู้จัดการและประธานกรรมการ

2. นายปัญจะ เสนาดิสัย กรรมการ

3. นายแพทย์ทองดี ชัยพานิช กรรมการและกรรมการอิสระ

4. นางจันทิมา องค์โฆษิต กรรมการ

5. พลโท น.พ สุปรีชา โมกขะเวส กรรมการและกรรมการอิสระ

6. นางอุบล จิระมงคล กรรมการและกรรมการอิสระ

7. นางวรลักษณ์ องค์โฆษิต กรรมการ

8. นางศิริพรรณ สันธนะพันธ์ กรรมการ

บริษัทมีผู้บริหารระดับสูงซึ่งดำรงตำแหน่งเป็นกรรมการบริษัทด้วย รวม 3 ท่าน
จากคณะกรรมการทั้งหมด 8 ท่าน ได้แก่ กรรมการผู้จัดการ กรรมการบริหาร
และผู้อำนวยการสำนักบริหาร โดยคุณบัญชา องค์โฆษิต ซึ่งเป็นผู้ก่อตั้งบริษัท
ดำรงตำแหน่งประธานกรรมการ ประธานกรรมการบริหารและกรรมการผู้จัดการบริษัท คุณวรลักษณ์
องค์โฆษิต ดำรงตำแหน่ง กรรมการบริหาร และผู้อำนวยการสำนักบริหาร และคุณศิริพรรณ
สันธนะพันธ์ ดำรงตำแหน่ง กรรมการบริหารและผู้จัดการทั่วไป
เนื่องจากบริษัทเป็นผู้ผลิตแผ่นพิมพ์วงจรอีเล็กทรอนิกส์ ที่เป็นบริษัทของคนไทยแห่งแรก
และแห่งเดียวที่มีการผลิตสินค้าคุณภาพ ด้วยเครื่องจักรที่ทันสมัยและใช้เทคโนโลยีชั้นสูง
จึงต้องการผู้บริหารที่มีความเชี่ยวชาญเฉพาะทางเกี่ยวกับธุรกิจเป็นพิเศษ และคุณบัญชา องค์โฆษิต
เป็นผู้ที่มีความรู้ความสามารถ และมีความเชียวชาญในธุรกิจแผ่นพิมพ์วงจรอีเล็กทรอนิกส์
จึงเป็นการเหมาะสมที่จะดำรงตำแหน่งดังกล่าว อย่างไรก็ตามในทางปฎิบัติแต่ละตำแหน่ง
มีการแบ่งแยกอำนาจและบทบาทหน้าที่อย่างชัดเจน ไม่ก้าวก่ายต่อกัน
และมีการถ่วงดุลอำนาจโดยคณะกรรมการบริษัทอันประกอบด้วยกรรมการ 5 ท่าน
และกรรมการอิสระ 3 ท่าน
นอกจากนี้บริษัทได้จัดให้มีระบบตรวจสอบภายในและการกำกับดูแลกิจการที่มีประสิทธิภาพมาโดยตลอด
และมีคณะกรรมการตรวจสอบทำหน้าที่สอบทานระบบควบคุมภายใน
ร่วมกับผู้สอบบัญชีและพนักงานฝ่ายตรวจสอบภายในของบริษัท เพื่อความโปร่งใสในการบริหารจัดการ

3.  ความเสี่ยงจากการใช้สิทธิใบสำคัญแสดงสิทธิที่เสนอขายแก่พนักงานของบริษัทและบริษัทย่อย
    และผลกระทบของการใช้สิทธิใบสำคัญแสดงสิทธิทั้งจำนวนต่ออัตราส่วนทางการเงิน

เมื่อวันที่ 27 เมษายน 2549 ที่ประชมสามัญผู้ถือหุ้นครั้งที่ 23/2549
ได้มีมติให้ออกใบสำคัญแสดงสิทธิเพื่อจำหน่ายให้แก่พนักงานของบริษัทและบริษัทย่อย จำนวน
3,000,000 หน่วย ราคาหน่วยละ 0 บาท โดยใบสำคัญแสดงสิทธิ 1
หน่วยสามารถใช้สิทธิซื้อหุ้นสามัญของบริษัทได้ 1 หุ้น ที่ราคาหุ้นละ 3.93 บาท
ซึ่งเป็นราคาที่ต่ำกว่าราคาปิดถัวเฉลี่ยถ่วงน้ำหนักของหุ้นของบริษัทที่ทำการซื้อขายในตลาดหลักทรัพย์แห่งประเทศไทย
ในช่วงระยะเวลา 30 วันทำการหลังวันประชุมผู้ถือหุ้นสามัญประจำปี 2549 ร้อยละ 10
ในกรณีที่มีการใช้สิทธิตามใบสำคัญแสดงสิทธิดังกล่าว
จะมีผลกระทบต่อส่วนแบ่งกำไรหรือสิทธิในการออกเสียงของผู้ถือหุ้นเดิม (Control Dilution)
ลดลงในอัตราร้อยละ 0.94 ของส่วนแบ่งกำไรหรือสิทธิในการออกเสียงเดิม
และอาจมีผลกระทบต่อราคาตลาดหุ้น (Price Dilution) ได้